**Earl Edwin Pitts** (født 23. september 1953) er en amerikansk tidligere spesialagent i FBI som ble dømt for spionasje for å ha solgt informasjon til sovjetiske og russiske etterretningstjenester.

Earl E. Pitts ble arrestert i 1996 for å ha solgt amerikanske etterretningshemmeligheter til sovjetisk og russisk etterretning for betalinger på over 224.000 dollar fra 1987 til 1992. I februar 1997 erkjente han seg skyldig i konspirasjon og forsøk på å begå spionasje i bytte mot redusert fengselsstraff.[2]

Den 27. juni 1997 ble Earl Pitts dømt av en føderal dommer til 27 års fengsel. Påtalemyndigheten hadde bedt om 24½ år.[3]

Historie
--------

FBI fikk vite om Pitts spionasje gjennom menneskelig etterretning. Hans føringsoffiser i KGB, Aleksandr Karpov, hoppet av til USA, og oppgav Pitts som en sovjetisk «muldvarp» i FBI da han ble debriefet. Pitts ble felt ved et 16-måneders langt FBI-«sting» som endte med hans arrestasjon mens han var stasjonert ved FBI Academy i Quantico i Virginia. FBI fikk bevisene mot Pitts ved å overbevise ham om at den russiske regjering ønsket å reaktivere ham som spion. 

Pitts hadde i 1987 tilbudt sine tjenester til Sovjetunionen i 1987 mens han var postert ved FBIs kontor i New York City der han hadde fått i oppdrag å jakte og rekruttere KGB-offiserer.[4]

Mens han jobbet på FBI-kontoret i New York, hadde Pitts tilgang til opplysninger om «et bredt spekter av sensitive og høyt klassifiserte operasjoner» som omfattet «rekrutteringsoperasjoner som involverte russiske etterretningsoffiserer, dobbeltagentoperasjoner, operasjoner rettet mot russiske etterretningsoffiserer, ekte identiteter til menneskelige kilder, operasjoner mot russiske *illegale*, avhopperkilder, overvåkingsplaner for kjente møtesteder, interne retningslinjer, dokumenter og prosedyrer angående overvåking av russiske etterretningsoffiserer, og identifisering, målretting og rapportering av kjente og mistenkte KGB-etterretningsoffiserer i New York-området.» [5]

I løpet av den senere del av 1980-årenne møtte Pitts en KGB-kilde på flere steder i New York City, blant annet en flyplass og et offentlig bibliotek. Hans forhold til russerne varte i fem år. I løpet av denne tidsperioden overførte han informasjon som inkluderte navnet på en FBI-agent som jobbet i det skjulte med russiske etterretningssaker. Ifølge FBI mottok Pitts mer enn 224.000 dollar, først fra KGBs første sjefsdirektorat og deretter – etter oppløsningen av Sovjetunionen – fra etterfølgeren SVR RF.[6] FBI sa at Pitts også overleverte en hemmelig dataført FBI-liste over alle sovjetiske tjenestemenn i USA, med deres kjente eller mistenkte stillinger i sovjetiske etterretningsbyråer.

Etter at *sting*operasjonen begynte, fortalte Pitts' ekskone, Mary Columbaro Pitts, som selv var en tidligere FBI-ansatt, til FBI at hun mistenkte at ektemannen hennes hadde vært spion, selv om han aldri direkte avslørte sin status som dobbeltagent til henne. Da han ble dømt for spionasje og spurte hvorfor han engasjerte seg i den handlingen, viste Pitts til en rekke tilfeller da han mentw seg slett behandlet av FBI og sa at han ønsket å «gi den tilbake med samme mynt».[7]

FBSs tilbud til Pitts om straffereduksjon innebar at han underkastet seg FBI-debriefinger. Under en slik debriefing i 1997 uttalte Pitts at han ikke var klar over noen ytterligere spioner innen FBI, men at han hadde sine mistanker om Robert Hanssen. FBI reagerte imidlertid ikke på Pitts' advarsel, og Hanssens spionasje fortsatte til 2001.[8]

Pitts ble løslatt den 20. desember 2019.[9]